送毛君致仕還鄉
作者：蘇轍
朝代：宋

paragraphs: 古人避世事，豈問家有無。
但言鴻鵠性，不受樊籠拘。
公家昔盛時，阡陌連三衢。
倉廩濟寒餓，婚嫁營羈孤。
千金赴高義，脫手曾須臾。
晚爲二千石，得不償所逋。
撫掌不復言，但以文字娛。
我恨見公遲，冉冉垂霜鬚。
高吟看落筆，劇飲驚倒壺。
負罪不自知，適意忘憂虞。
忽聞叩天閽，言旋故山廬。
朋友不及謀，親戚亦驚呼。
人生各有意，何暇問俗徒。
嗟我好奇節，嘆公真丈夫。
天高片帆遠，目斷清風徂。
惟應東宮保，迎笑相携扶。